Куды едзеш, хлапчына  
(гульня)  
*Васіль Вітка*

— Куды едзеш, хлапчына?

— Да рынку.

— Што вязеш за плячыма?

— Свінку.

— То дай падзівіцца,

Можа б я купіла.

Ой, гэта ж сястрыца.

Чым яна няміла?

— Міла-то міла,

Ды баіцца мыла.

Як убачыць мыльца,

Дык хавае рыльца.

Купляйце дзяўчынку,

Мурзатую свінку,

Аддам неслухмянку

За тры абаранкі.

— А ты болей гавары,

Прасі вязку поўну.

— А нашто? Нам хопіць тры:

Мне, табе, маёй сястры —

Будзе ўсім пароўну.

— Аддасі за паўрубля —

Забяру дзяўчынку я.

— Не, такой харошай

Не аддам за грошы.

Буду песні ёй спяваць,

Салавейкам шчоўкаць,

Буду сам яе купаць

Я ў цёплых начоўках.

Буду церці губкай

Носік ёй і губкі.

— Адкуль едзеш, хлапчына?

— 3 рынку, з рынку.

— Што вязеш за плячыма?

— Дзяўчынку, дзяўчынку.

Тпру, мой конік, тпру-тпру-тпру,

Я прывёз сабе сястру.